Valke ontken korrupsieklagte teen 3 ministersArgieffoto Lt.genl. Berning Ntlemeza, hoof van die Valke, het uitgevaar teen berigte dat daar strafregtelike aanklagte teen drie ministers en die Gupta-familie aanhangig gemaak is. Ntlemeza het reageer op ŉ berig in die Sunday Times dat aanklagte van korrupsie teen Lynne Brown, minister van openbare ondernemings, Rob Davies, minister van handel en nywerheid, en Nosiviwe Mapisa-Nqakula, minister van verdediging, aanhangig gemaak is. Volgens Ntlemeza is die gerugte “ongegrond en kwaadwillig”. Ntlemeza het wel bevestig dat die Valke ŉ beëdigde verklaring van Vytjie Mentor, voormalige ANC-parlementslid, ontvang het en dat die inhoud daarvan ondersoek word. “Die inhoud van die verklaring kan nie bekendgemaak word nie, aangesien dit nou ondersoek word deur die Valke se teenkorrupsie-eenheid.” Volgens Ntlemeza is daar egter nog nie ŉ dossier oopgemaak nie aangesien die ondersoek nog aan die gang is. Die Sunday Times het berig dat Mentor aanklagte van korrupsie teen die ministers en die Gupta-familie aanhangig gemaak het. Volgens Ntlemeza is dit “kwaadwillig” om dus te beweer dat die Valke ŉ besluit om die ministers te ondersoek probeer beïnvloed. “Die Valke beskou die berig as ŉ desperate poging om mense bang te maak en wantroue in die Valke te saai,” het Ntlemeza gesê.